Ndizen ndjenjat kundër imigrantëve në Gjermani
Protestat e fundit duket sa kanë marrë shkas nga vendimi i autoriteteve për t’u dhënë azil refugjatëve nga Siria
Tubimet anti-imigracionit në Gjermani janë intensifikuar, duke arritur kulmin në hënën në Dresden ku dhjetëra mijëra vetë dolën në demonstrata kundër atij që e shohin si islamizim të Perëndimit. Gjermania u ka ofruar azil më shumë refugjatëve sirianë se çdo vend tjetër dhe duket se ky fakt ka nxitur protestat e fundit. Kritikët i etiketojnë protestuesit si nazistë me rroba civile. Por radhët e protestave po shtohen. 15 mijë vetë iu bashkuan marshimit në Dresden, në kuadër të lëvizjes së vetë-shpallur Evropianët Patriotë kundër Islamizimit të Perëndimit. Protestuesit brohorasin “Ne jemi Populli”, një frazë e përdorur nga gjermanët që dolën në protesta 25 vjet më parë, në prag të rrëzimit të Murit të Berlinit. Këtë radhë protestuesit shprehen se Gjermania po uzurpohet nga islami. Protestat janë përhapur edhe në qytete të tjera gjermane, përfshirë Berlinin. Lutz Bachmann është themeluesi i lëvizjes. Analistët thonë se lëvizjet e ekstremit të djathtë me thirrjet anti-imigracionit kanë ekzistuar prej kohësh në Gjermani. Por shkaku për protestat duket se ishte vendimi i Berlinit për t’u ofruar azil dhjetëra mijëra sirianëve që janë larguar për t’i shpëtuar luftës civile. Ahmed Khawan është një ndër ta. Autoritetet i kanë dhënë banesë pranë Frankfurtit. I biri, i lindur i shurdhët, është mjekuar këtu dhe tani dëgjon. Gjermania duhet vlerësuar që ka ofruar strehim për gati gjysmën e refugjatëve sirianë të akomoduar nga komuniteti ndërkombëtar, thotë Sherif Elsayed-Ali i organizatës Amnesty International: Kancelarja gjermane Angela Merkel ka paralajmëruar gjermanët të mos manipulohen nga retorika e ekstremit të djathtë. Në përgjigje të këtyre demonstratave janë zhvilluar edhe tubime me thirrjet për tolerancë si ky grumbullim në Këln. Për shumë gjermanë, aktivitete të tilla sjellin kujtime të pakëndshme të historisë naziste të vendit në shekullin XX.